CELEX: E2006G0001
Language: hu
Date: 2006-04-27 00:00:00
Title: Az EFTA-államok Állandó Bizottságának 1/2006/SC. számú határozata ( 2006. április 27. ) a 2004–2009-es időszakra vonatkozó pénzügyi mechanizmus projektjeinek ellenőrzéséről

8.5.2008   
            
            
               HU
            
            
               Az Európai Unió Hivatalos Lapja
            
            
               L 122/30
            
         
      AZ EFTA-ÁLLAMOK ÁLLANDÓ BIZOTTSÁGÁNAK
   
   1/2006/SC. számú határozata
   (2006. április 27.)
   a 2004–2009-es időszakra vonatkozó pénzügyi mechanizmus projektjeinek ellenőrzéséről
   AZ EFTA-ÁLLAMOK ÁLLANDÓ BIZOTTSÁGA,
   tekintettel az Európai Gazdasági Térségről szóló megállapodás kiigazításáról szóló jegyzőkönyvvel módosított, az Európai Gazdasági Térségről szóló megállapodásra (a továbbiakban: a megállapodás),
   tekintettel a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Gazdasági Térségben való részvételéről szóló megállapodásra (a továbbiakban: EGT bővítési megállapodás) (1),
   tekintettel az EGT-megállapodásba az EGT bővítési megállapodással beillesztett, az EGT pénzügyi mechanizmusról szóló jegyzőkönyv 38a. cikkére,
   tekintettel a Norvég Királyság és az Európai Közösség közötti, a 2004–2009-es időszakra vonatkozó norvég pénzügyi mechanizmusról szóló megállapodásra (2),
   tekintettel az EFTA-államok Állandó Bizottságának az EGT pénzügyi mechanizmus és a norvég pénzügyi mechanizmus hivatalának létrehozásáról szóló, 2004. február 5-i 1/2004/SC. számú határozatára,
   tekintettel az EFTA-államok Állandó Bizottságának a pénzügyi mechanizmus bizottságának létrehozásáról szóló, 2004. június 3-i 4/2004/SC. számú határozatára,
   tekintettel a Felügyeleti Hatóság és a Bíróság képviselőiből álló bizottságnak az EFTA Könyvvizsgálói Testület megbízatásáról szóló, 2005. december 22-i 15/2005 határozatára, amely a három EGT-tag EFTA-államot érinti,
   A KÖVETKEZŐKÉPPEN HATÁROZOTT:
   1. cikk
   A Könyvvizsgálói Testület a 2004–2009 közötti időszakra vonatkozó EGT pénzügyi mechanizmus (a továbbiakban: EGT pénzügyi mechanizmus) keretében végrehajtott projektek ellenőrzéséért felelős felsőbb hatóságként működik. Az ellenőrzés hatókörébe tartozik a kedvezményezett államok projektjeinek, a kedvezményezett államok projektirányításának és az EGT pénzügyi mechanizmus végrehajtásának az ellenőrzése. A Könyvvizsgálói Testület ellenőrzi az EGT pénzügyi mechanizmusnak a pénzügyi mechanizmus hivatala által végzett irányítását is.
   2. cikk
   A Könyvvizsgálói Testület az EGT-megállapodásban részt vevő EFTA-államok állampolgáraiból áll, akik lehetőség szerint az EFTA-államok legfelsőbb könyvvizsgálati intézményének tagjai. Függetlenségükhöz nem férhet kétség. Az EFTA-tisztviselők nem nevezhetők ki könyvvizsgálóvá a bármely EFTA-intézménynél történő kinevezésük lejáratát követő három éven belül.
   3. cikk
   Az 1. cikk szerinti ellenőrzést a Könyvvizsgálói Testület azon tagjai végzik a határozatban meghatározott időtartam alatt, akiket a Felügyeleti Hatóság és a Bíróság képviselőiből álló bizottság 2005. december 22-i 15/2005 határozata nevezett ki.
   4. cikk
   A Könyvvizsgálói Testület tagjai feladataik ellátása során teljesen függetlenül járnak el.
   5. cikk
   A Könyvvizsgálói Testület tagjai szorosan együttműködnek a 2004–2009 közötti időszakra vonatkozó norvég pénzügyi mechanizmus ellenőrzésével megbízott személlyel vagy személyekkel a két pénzügyi mechanizmus tevékenységeinek ellenőrzése terén.
   6. cikk
   Az 1. cikkben említett megfelelő és arányos ellenőrzés költségeit az EGT pénzügyi mechanizmus igazgatási költségvetéséből fedezik. A Könyvvizsgálói Testület megfelelő költségvetési javaslata és a pénzügyi mechanizmus bizottságának ajánlása alapján az Állandó Bizottság jóváhagyja az e célra fordítandó összeget.
   7. cikk
   A Könyvvizsgálói Testület alkalmazhat külső szakértőket, hogy munkájához segítséget nyújtsanak. A külső szakértőknek a Könyvvizsgáló Testület tagjaira vonatkozó követelményeknek kell megfelelniük a függetlenség vonatkozásában, valamint teljesíteniük kell az 5. cikkben meghatározott együttműködési kötelezettséget is.
   8. cikk
   A Könyvvizsgálói Testület az 1. cikkben említett módon jelentést tesz az EFTA-államok Állandó Bizottságának az ellenőrzésről. Intézkedési javaslatokat is tehet.
   9. cikk
   A Könyvvizsgálói Testület javaslatot tesz az 1. cikkben említett ellenőrzéssel kapcsolatos feladatának meghatározására, és e javaslatát továbbítja elfogadásra az EFTA-államok Állandó Bizottságának.
   10. cikk
   Ez a határozat azonnali hatállyal érvényes.
   11. cikk
   Ezt a határozatot az Európai Unió Hivatalos Lapjának az EGT-re vonatkozó részében és EGT-kiegészítésében kell közzétenni.
   
      Brüsszel, 2006. április 27-én.
      
         
            az Állandó Bizottság részéről
         
         
            az elnök
         
         Stefán Haukur JÓHANNESSON
         
         
            a főtitkár
         
         William ROSSIER
         
      
   
   
      (1)  HL L 130., 2004.4.29., 11. o. és az EGT-kiegészítés 23., 2004.4.29., 1. o.
   
      (2)  HL L 130., 2004.4.29., 81. o. és az EGT-kiegészítés 23., 2004.4.29., 58. o.